CELEX: 32005R0465
Language: sk
Date: 2005-03-22 00:00:00
Title: Nariadenie Komisie (ES) č. 465/2005 z 22. marca 2005, ktorým sa mení a dopĺňa nariadenie (ES) č. 1663/95 stanovujúce podrobné pravidlá uplatňovania nariadenia Rady (EHS) č. 729/70 týkajúceho sa postupu pri zúčtovaní výkazov záručnej sekcie EPUZF

23.3.2005   
            
            
               SK
            
            
               Úradný vestník Európskej únie
            
            
               L 77/6
            
         
      NARIADENIE KOMISIE (ES) č. 465/2005
   z 22. marca 2005,
   ktorým sa mení a dopĺňa nariadenie (ES) č. 1663/95 stanovujúce podrobné pravidlá uplatňovania nariadenia Rady (EHS) č. 729/70 týkajúceho sa postupu pri zúčtovaní výkazov záručnej sekcie EPUZF
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (1), a najmä na jeho článok 4 ods. 8,
   keďže:
   
               (1)
            
            
               Nariadenie Komisie (ES) č. 1663/95 (2) stanovuje najmä smernice pre kritériá akreditácie platobných ústavov členských štátov.
            
         
               (2)
            
            
               Zodpovednosť za kontrolu výdavkov záručnej sekcie Európskeho poľnohospodárskeho usmerňovacieho a záručného fondu (EPUZF) nesú v prvom rade členské štáty. Pri plnení tejto úlohy musia členské štáty zabezpečiť, aby sa v informačnom systéme platobných inštitútov dosiahol vysoký stupeň bezpečnosti. Na tento účel by mali byť zavedené postupy pri zabezpečovaní bezpečnosti informačných systémov pri prvom udelení akreditácie platobnej agentúre a pri každom ďalšom takom udelení akreditácie.
            
         
               (3)
            
            
               Komisia môže počas zúčtovania určiť celkové výdavky záručnej sekcie, ktoré sa majú zaúčtovať na hlavný účet, iba ak sa dostatočne ubezpečila o tom, že vnútroštátne kontroly sú zodpovedajúce a transparentné vrátane tých, ktoré súvisia s bezpečnosťou informačných systémov platobných agentúr. Preto by sa malo stanoviť, aby schvaľujúce orgány vypracovali bezpečnostnú správu v rámci atestácie výročného zúčtovania na základe medzinárodne prijatých bezpečnostných noriem.
            
         
               (4)
            
            
               Členským štátom by mal byť poskytnutý primeraný čas na prijatie vnútorných pravidiel a postupov na vypracovanie bezpečnostnej správy pre informačné systémy platobných agentúr.
            
         
               (5)
            
            
               Malo by sa ustanoviť, že platobné agentúry zašlú Komisii výkazy a všetky dokumenty, ktoré s nimi súvisia, v elektronickej forme s cieľom uľahčiť ďalšiu analýzu týchto informácií.
            
         
               (6)
            
            
               Postúpenie riadenia informačných systémov tretej strane sa stáva čoraz bežnejším a platobné agentúry by mali mať možnosť uskutočniť toto postúpenie podľa tých istých podmienok, za akých možno postúpiť úlohu schvaľovania a/alebo poskytovania technických služieb.
            
         
               (7)
            
            
               Nariadenie (ES) č. 1663/95 by sa preto malo zodpovedajúcim spôsobom zmeniť a doplniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Výboru pre fondy,
            
         PRIJALA TOTO NARIADENIE:
   Článok 1
   Nariadenie (ES) č. 1663/95 sa mení a dopĺňa takto:
   
               1.
            
            
               Článok 1 sa mení a dopĺňa takto:
               
                           a)
                        
                        
                           v druhej vete druhého pododseku odseku 3 sa výraz „bezpečnosť počítačových systémov“ nahrádza výrazom „bezpečnosť informačných systémov“;
                        
                     
                           b)
                        
                        
                           v prvom pododseku odseku 7 sa pridáva táto zarážka:
                           
                                       „—
                                    
                                    
                                       ustanovenia, ktoré sa týkajú informačných systémov“.
                                    
                                 
                     
         
               2.
            
            
               V článku 3 ods. 1 sa pridávajú tieto pododseky:
               „Najneskôr od začiatku finančného roku 2008 certifikačné orgány naďalej vydávajú do dátumu uvedeného v treťom pododseku správu o bezpečnostných opatreniach informačného systému, ktoré zaviedla platobná agentúra. Správa je založená na verzii uplatniteľnej v príslušnom finančnom roku vybraných medzinárodne prijatých bezpečnostných noriem, uvedených v bode 6 vi) prílohy k tomuto nariadeniu, ktoré slúži ako základ bezpečnostných opatrení, a uvádza, či pre príslušný finančný rok boli zavedené efektívne bezpečnostné opatrenia.
               Za finančné roky, ktoré predchádzajú rok, za ktorý sa vypracovala prvá správa o bezpečnosti informačných systémov platobnej agentúry, certifikačný orgán uvedie v správe o svojich zisteniach aj poznámky a predbežné závery, pričom použije mechanizmus hodnotenia týkajúci sa bezpečnostných opatrení informačných systémov zavedených platobnou agentúrou. Správa je založená na verzii uplatniteľnej v príslušnom finančnom roku vybraných medzinárodne prijatých bezpečnostných noriem, uvedených v bode 6 vi) prílohy k tomuto nariadeniu, ktoré slúži ako základ bezpečnostných opatrení, a uvádza, v akej miere boli pre príslušný finančný rok zavedené efektívne bezpečnostné opatrenia.“
            
         
               3.
            
            
               Článok 4 ods. 2 sa nahrádza takto:
               „2.   Dokumenty a informácie súvisiace s účtovníctvom, uvedené v odseku 1, sa zašlú Komisii do 10. februára roku, ktorý nasleduje po ukončení príslušného finančného roku. Zašle sa jedna kópia dokumentov uvedených v odseku 1 písm. a) a b) spolu s elektronickou verziou.“
            
         
               4.
            
            
               Príloha sa mení a dopĺňa v súlade s prílohou k tomuto nariadeniu.
            
         Článok 2
   Toto nariadenie nadobúda účinnosť siedmym dňom nasledujúcim po dni jeho uverejnenia v Úradnom vestníku Európskej únie.
   Začne sa uplatňovať po prvý raz vzhľadom na finančný rok, ktorý sa začína 16. októbra 2004.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. marca 2005
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. ES L 160, 26.6.1999, s. 103.
   
      (2)  Ú. v. ES L 158, 8.7.1995, s. 6. Nariadenie naposledy zmenené a doplnené nariadením (ES) č. 2025/2001 (Ú. v. ES L 274, 17.10.2001, s. 3).
   
      PRÍLOHA
      Príloha k nariadeniu (ES) č. 1663/95 sa mení a dopĺňa takto:
      
                  1.
               
               
                  Bod 2 iii) sa nahrádza takto:
                  
                              „iii)
                           
                           
                              zúčtovanie platieb: cieľom tejto činnosti je zaznamenať platbu v samostatnej účtovnej knihe výdavkov EPUZF agentúry, čo bude za normálnych okolností vo forme informačného systému, a pripraviť periodické súhrny výdavkov vrátane mesačných a ročných daňových priznaní pre Komisiu. Účtovná kniha zaznamenáva aj aktíva poskytnuté fondom, najmä pokiaľ ide o intervenčné zásoby, nezaplatené zálohy a dlžníkov.“
                           
                        
            
                  2.
               
               
                  V úvodnej vete bodu 4 sa výraz „a/alebo technické služby“ nahrádza výrazom „ technické služby a/alebo riadenie informačných systémov“.
               
            
                  3.
               
               
                  Bod 6 vi) sa nahrádza takto:
                  
                              „vi)
                           
                           
                              Bezpečnosť informačných systémov je založená na kritériách stanovených vo verzii uplatniteľnej v príslušnom finančnom roku tejto jednej alebo viacerých medzinárodne prijatých noriem:
                              
                                          —
                                       
                                       
                                          Norma ISO 17799/BS 7799: Systém riadenia informačnej bezpečnosti (angl. ‚Code of Practice for Information Security Management’, ISO/IEC 17799, BS 7799),
                                       
                                    
                                          —
                                       
                                       
                                          Úrad pre ochranu informačných technológií: Príručka základov ochrany IT [nem. Bundesamt fuer Sicherheit in der Informationstechnik (BSI): IT-Grundschutzhandbuch/IT Baseline Protection Manual],
                                       
                                    
                                          —
                                       
                                       
                                          Ústav pre audit a kontrolu informačných systémov: Ciele kontroly bezpečnosti informačných technológií [angl. ‚Information Systems Audit and Control Foundation: Control Objectives for Information and Related Technology (COBIT)’].
                                       
                                    Platobná agentúra vyberie jednu z medzinárodných noriem uvedených v prvom pododseku ako základ bezpečnosti svojich informačných systémov.
                              Bezpečnostné opatrenia by sa mali prijať v rámci správnej štruktúry, zamestnancov a technologického prostredia každej samostatnej platobnej agentúry. Finančné a technologické úsilie by malo byť primerané doterajším skutočným ziskom.“